CELEX: E2010G0003
Language: et
Date: 2010-07-01 00:00:00
Title: EFTA riikide alalise komitee otsus nr 3/2010/AK, 1. juuli 2010 , rahalise osaluse kohta

10.3.2011   
            
            
               ET
            
            
               Euroopa Liidu Teataja
            
            
               L 63/26
            
         EFTA RIIKIDE ALALISE KOMITEE OTSUS
   nr 3/2010/AK,
   1. juuli 2010,
   rahalise osaluse kohta
   EFTA RIIKIDE ALALINE KOMITEE
   ON TEINUD JÄRGMISE OTSUSE:
   Artikkel 1
   Islandi, Liechtensteini ja Norra (edaspidi „EFTA riigid”) rahaline osalus aastateks 2009–2014 ettenähtud EMP finantsmehhanismis tuleb jagada viieks iga-aastaseks osaks ja kindlaks määrata artikli 2 alusel.
   Artikkel 2
   1.   EFTA riikide rahaline osalus aastateks 2009–2014 ettenähtud EMP finantsmehhanismis põhineb nende sisemajanduse koguproduktil (SKP).
   2.   Iga EFTA riigi rahaline osalus konkreetsel eelarveaastal t põhineb aasta t-2 kohta kättesaadavatel SKP andmetel ja vastab kõnealuse riigi SKP (t-2) osakaalule EFTA riikide summaarses SKPs (t-2).
   3.   Islandi puhul ei või iga viie iga-aastase osa summa ületada 6,795 miljonit eurot.
   Kui konkreetsel eelarveaastal t ületab Islandi rahaline osalus, mille arvutamisel on võetud aluseks Islandi SKP (t-2) osakaal EFTA riikide summaarses SKPs (t-2), 6,795 miljonit eurot, on Liechtenstein ja Norra kohustatud tasuma ülemäärase summa proportsionaalselt oma SKP osakaaluga (t-2).
   4.   SKP andmed, mille alusel konkreetse eelarveaasta t rahaline osalus arvutatakse, esitab iga EFTA riik igal aastal 1. märtsiks. Kõnealused andmed käsitlevad aastat t-2.
   5.   Rahalist osalust väljendatakse eurodes.
   Artikkel 3
   EFTA riigi ühinemine ELiga ei mõjuta tema kohustust tasuda rahaline osalus aastateks 2009–2014 ettenähtud EMP finantsmehhanismis vastavalt käesolevale otsusele.
   Artikkel 4
   Käesolev otsus jõustub päeval, mil jõustub õigusakt, millega luuakse EMP finantsmehhanism aastateks 2009–2014, või päeval, mil kõnealust õigusakti hakatakse ajutiselt kohaldama.
   Artikkel 5
   Käesolev otsus avaldatakse Euroopa Liidu Teataja EMP osas ja EMP kaasandes.
   
      Brüssel, 1. juuli 2010
      
         
            Alalise komitee nimel
         
         
            eesistuja
         
         Stefán Haukur JÓHANNESSON
         
            peasekretär
         
         Kåre BRYN
      
   
   
      LISA
      Alaline komitee otsustab, et enne seda, kui viiakse lõpule võimalikud läbirääkimised, mis käsitlevad rahalist osalust pärast aastat 2014, et vähendada EMPs majanduslikku ja sotsiaalset ebavõrdsust, vaadatakse läbi kulude jagamise mehhanism eesmärgiga muuta arvutamise aluseks SKT asemel kogurahvatulu.